CELEX: 32019R0334
Language: lv
Date: 2018-12-19 00:00:00
Title: Komisijas Deleģētā regula (ES) 2019/334 (2018. gada 19. decembris), ar ko groza Deleģēto regulu (ES) 2015/2446 attiecībā uz termiņiem ievešanas kopsavilkuma deklarāciju un pirmsizvešanas deklarāciju iesniegšanai jūras pārvadājumos no Lielbritānijas un Ziemeļīrijas Apvienotās Karalistes, Normandijas salām un Menas salas un uz minētajām teritorijām

28.2.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 60/1
               
            
         KOMISIJAS DELEĢĒTĀ REGULA (ES) 2019/334
         (2018. gada 19. decembris),
         ar ko groza Deleģēto regulu (ES) 2015/2446 attiecībā uz termiņiem ievešanas kopsavilkuma deklarāciju un pirmsizvešanas deklarāciju iesniegšanai jūras pārvadājumos no Lielbritānijas un Ziemeļīrijas Apvienotās Karalistes, Normandijas salām un Menas salas un uz minētajām teritorijām
         EIROPAS KOMISIJA,
         ņemot vērā Līgumu par Eiropas Savienības darbību,
         Ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 131. panta b) punktu un 265. panta a) punktu,
         tā kā:
         
                     (1)
                  
                  
                     Apvienotā Karaliste 2017. gada 29. martā iesniedza paziņojumu par tās nodomu izstāties no Savienības saskaņā ar Līguma par Eiropas Savienību 50. pantu. No izstāšanās līguma spēkā stāšanās datuma vai – gadījumā, ja tāds netiks noslēgts, – divus gadus pēc minētā paziņojuma, t. i., no 2019. gada 30. marta, Līgumi vairs nebūs piemērojami Apvienotajai Karalistei, ja vien Eiropadome, vienojoties ar Apvienoto Karalisti, vienprātīgi nenolems pagarināt šo termiņu.
                  
               
                     (2)
                  
                  
                     Kad Apvienotā Karaliste būs kļuvusi par trešo valsti un ja izstāšanās nolīgums netiks ratificēts, tad no izstāšanās dienas uz precēm, ko ieved Savienības muitas teritorijā no Apvienotās Karalistes, attieksies pienākums iesniegt ievešanas kopsavilkuma deklarāciju, un uz precēm, ko izved no Savienības muitas teritorijas uz galamērķi Apvienotajā Karalistē, attieksies pienākums iesniegt pirmsizvešanas deklarāciju. Minētās deklarācijas jāiesniedz termiņā, kas sniedz pietiekamu laiku dalībvalstu muitas administrācijām veikt pienācīgu riska analīzi drošības un drošuma nolūkos pirms preču ierašanās un pirms preču nosūtīšanas, proti, neradot būtiskus traucējumus uzņēmēju loģistikas plūsmās un procesos.
                  
               
                     (3)
                  
                  
                     Pašlaik saskaņā ar Komisijas Deleģēto regulu (ES) 2015/2446 (2) ir noteikti īpaši termiņi ievešanas kopsavilkuma deklarāciju vai pirmsizvešanas deklarāciju iesniegšanai kravas pārvadājumiem starp Savienības muitas teritoriju un jebkuru ostu Ziemeļjūrā. Pēc tam, kad Apvienotā Karaliste būs kļuvusi par trešo valsti, šim nolūkam būtu jāpiemēro tie paši termiņi, proti, attiecībā uz precēm, ko pārvadā pa jūru un ko ieved no Apvienotās Karalistes ostām, kas neatrodas Ziemeļjūrā, vai izved no tām. Tādēļ Ziemeļjūras ostām noteiktie termiņi būtu jāattiecina uz visām Lielbritānijas un Ziemeļīrijas Apvienotās Karalistes, Normandijas salu un Menas salas ostām.
                  
               
                     (4)
                  
                  
                     Šai regulai būtu jāstājas spēkā steidzamības kārtā un tā būtu jāpiemēro no nākamās dienas pēc tam, kad Līgumi vairs nav piemērojami Apvienotajai Karalistei un Apvienotajā Karalistē, ja vien līdz minētajam datumam nav stājies spēkā izstāšanās līgums, kas noslēgts ar Apvienoto Karalisti,
                  
               IR PIEŅĒMUSI ŠO REGULU.
         
            1. pants
            Deleģēto regulu (ES) 2015/2446 groza šādi:
            
                        1)
                     
                     
                        regulas 105. panta c) punktā pievieno šādu apakšpunktu:
                        
                                    “vi)
                                 
                                 
                                    visām Lielbritānijas un Ziemeļīrijas Apvienotās Karalistes, Normandijas salu un Menas salas ostām;”;
                                 
                              
                  
                        2)
                     
                     
                        regulas 244. panta 1. punkta a) apakšpunkta ii) punktu aizstāj ar šādu:
                        
                                    “ii)
                                 
                                 
                                    konteinerkravu pārvadājumiem starp Savienības muitas teritoriju un Grenlandi, Fēru salām, Islandi vai Baltijas jūras, Ziemeļjūras, Melnās jūras vai Vidusjūras ostām, visām Marokas ostām, visām Lielbritānijas un Ziemeļīrijas Apvienotās Karalistes, Normandijas salu un Menas salas ostām – vismaz divas stundas pirms izbraukšanas no Savienības muitas teritorijā esošās ostas.”.
                                 
                              
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no nākamās dienas pēc tam, kad saskaņā ar Līguma par Eiropas Savienību 50. panta 3. punktu Līgumi vairs nav piemērojami Apvienotajai Karalistei un Apvienotajā Karalistē.
            Tomēr šo regulu nepiemēro, ja līdz minētajam datumam ir stājies spēkā izstāšanās līgums, kas noslēgts ar Apvienoto Karalisti saskaņā ar Līguma par Eiropas Savienību 50. panta 2. punktu.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 19. decembrī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 269, 10.10.2013., 1. lpp.
         
         
            (2)  Komisijas 2015. gada 28. jūlija Deleģētā regula (ES) 2015/2446, ar ko papildina Eiropas Parlamenta un Padomes Regulu (ES) Nr. 952/2013 attiecībā uz sīki izstrādātiem noteikumiem, kuri attiecas uz dažiem Savienības Muitas kodeksa noteikumiem (OV L 343, 29.12.2015., 1. lpp.).